ഡാഡി-ലോംഗ്-ലെഗ്സ് (നോവൽ)

അമേരിക്കൻ എഴുത്തുകാരി ജീൻ വെബ്സ്റ്റർ 1912ൽ എഴുതിയ കത്തിന്റെ രൂപത്തിലൂള്ള ഒരു നോവലാണ് ***ഡാഡി-ലോംഗ്-ലെഗ്സ്***. അനാഥാലയത്തിലെ അന്തേവാസിയായ കഥയിലെ നായിക ജെറുഷ "ജൂഡി" അബോട്ട്  അനാഥാലയം വിട്ട് താൻ ഒരിക്കലും കണ്ടിട്ടില്ലാത്ത ഒരു സ്പോൺസറുടെ സാമ്പത്തിക  സഹായത്താൽ ഉപരിപഠനത്തിനായി കോളേജിലേക്ക് പോകുന്നതാണ് നോവലിന്റെ ഇതിവൃത്തം. ലേഡീസ് ഹോം ജേണൽ മാസികയുടെ 1912 ഏപ്രിൽ-സെപ്റ്റംബർ ലക്കങ്ങളിൽ ഈ നോവൽ ആദ്യം ഖണ്ഡശ പ്രസിദ്ധീകരിക്കുകയും പിന്നീട് 1912 ഒക്ടോബറിൽ ദി സെഞ്ച്വറി കമ്പനി ഇത് പുസ്തക രൂപത്തിൽ ആദ്യമായി പ്രസിദ്ധീകരിക്കുകയും ചെയ്തു.
ലഘുചിത്രം|ദി ലേഡീസ് ഹോം ജേണലിൽ (ഏപ്രിൽ 1912) ഡാഡി-ലോംഗ്-ലെഗ്സിന്റെ ആറ് ഭാഗങ്ങളായി പ്രസിദ്ധീകരിച്ച നോവലിന്റെ ആദ്യ പേജ്.

## കഥാസംഗ്രഹം
പരമ്പരാഗത രീതിയിൽ പ്രവർത്തിക്കുന്ന ഒരു അനാഥാലയമായ ജോൺ ഗ്രിയർ ഹോമിലാണ് ജെറുഷ "ജൂഡി" അബോട്ട് എന്ന ബാലിക വളർന്നത്. ഇവിടുത്തെ കുട്ടികൾ പൂർണ്ണമായും ജീവകാരുണ്യപ്രവർത്തനങ്ങളെ ആശ്രയിച്ച് ജീവിച്ചിരുന്നതിനാൽ മറ്റുള്ളവർ ഉപയോഗിച്ച് വലിച്ചെറിയുന്ന വസ്ത്രങ്ങൾ ധരിക്കേണ്ടിവന്നിരുന്നു. ബാലികയുടെ ജെറുഷയെന്ന അസാധാരണമായ ആദ്യനാമം ഒരു ശവകുടീരത്തിൽ നിന്നാണ് അനാഥാലയത്തിലെ മാട്രൺ തിരഞ്ഞെടുത്തത് (അവൾ അതിനെ വെറുക്കുകയും പകരം "ജൂഡി" എന്ന പേര് ഉപയോഗിക്കുകയും ചെയ്യുന്നു) അതേസമയം അവളുടെ കുടുംബപ്പേരായ അബോട്ട് ഒരു ഫോൺ ബുക്കിൽ നിന്നും തിരഞ്ഞെടുത്തതായിരുന്നു.

ഒരു ദിവസം, അനാഥാലയത്തിന്റെ രക്ഷാധികാരികൾ അവിടെ പ്രതിമാസ സന്ദർശനം നടത്തിയ ശേഷം, അതിലൊരാൾ ജൂഡിയെ കോളേജിൽ അയച്ച് പഠിപ്പിക്കുന്നതിന് പണം നൽകാൻ വാഗ്ദാനം ചെയ്തിട്ടുണ്ടെന്ന് അനാഥാലയത്തിലെ മുൻകോപക്കാരിയായ മേട്രൺ ജൂഡിയെ അറിയിക്കുന്നു. അദ്ദേഹം അവളുടെ മുൻ അധ്യാപകരുമായി സംസാരിച്ചതിൽനിന്ന് മെച്ചപ്പെട്ട വിദ്യാഭ്യാസം നൽകിയാൽ ഒരു മികച്ച എഴുത്തുകാരിയായി മാറാൻ അവൾക്ക് കഴിയുമെന്ന് കരുതി. അദ്ദേഹം അവളുടെ ട്യൂഷൻ ഫീസ് അടയ്ക്കുന്നതോടൊപ്പം ഉദാരമായ ഒരു പ്രതിമാസ അലവൻസ് അനുവദിക്കുമെന്നും വാഗ്ദാനം ചെയ്തു. ഒരു എഴുത്തുകാരന്റെ വികസനത്തിന് കത്തുകൾ എഴുതുന്നത് പ്രധാനമാണെന്ന് വിശ്വസിച്ച അദ്ദേഹം ജൂഡി അദ്ദേഹത്തിന് പ്രതിമാസ കത്തുകൾ എഴുതണമെന്ന് നിഷ്കർശിച്ചു. ഒരിക്കലും വ്യക്തിത്വം വെളിപ്പെടുത്താത്ത അദ്ദേഹത്തിന് മിസ്റ്റർ ജോൺ സ്മിത്ത് എന്ന അഭിസംബോധനയിൽ കത്തുകൾ അയയ്ക്കണം മെന്ന് നിർദ്ദേശിക്കപ്പെട്ടു. കത്തുകൾക്ക് ഒരിക്കലും മറുപടി ലഭിക്കില്ല.

പിന്നിൽ നിന്ന് തൻറെ സ്പോൺസറുടെ ഒരു നിഴൽ മാത്രം അവ്യക്തമായി കാണുന്ന ജൂഡി അദ്ദേഹം നീണ്ട കാലുള്ള ഒരു ഉയരമുള്ള മനുഷ്യനാണെന്ന് മനസിലാക്കുന്നു. ഇക്കാരണത്താൽ അവൾ തമാശയോടെ അദ്ദേഹത്തെ ഡാഡി-ലോംഗ്-ലെഗ്സ് എന്ന് വിളിക്കുന്നു. അമേരിക്കൻ ഐക്യനാടുകളുടെ കിഴക്കൻ തീരത്തുള്ള ഒരു വനിതാ കോളേജിലാണ് അവൾ പഠിക്കുന്നത്. ജീൻ വെബ്സ്റ്റർ സ്വയം സൃഷ്ടിച്ച, കുട്ടികൾക്ക് സമാനമായ വരകളോടെയാണ് അവർ തന്റെ സ്പോൺസർക്ക് കത്തുകൾ എഴുതുന്നതായി നോവലിൽ വിവരിക്കുന്നത്. 

ജൂഡിയുടെ വിദ്യാഭ്യാസപരവും വ്യക്തിപരവും സാമൂഹികവുമായ വളർച്ചയെ ഈ പുസ്തകം വിവരിക്കുന്നു. കോളേജിൽ അവൾ ആദ്യം ചെയ്ത ഒരു കാര്യം തന്റെ പേര് ജൂഡി എന്നാക്കി മാറ്റുക എന്നതായിരുന്നു. അവൾ സ്വന്തമായി കർശനമായ ഒരു വായനാ പരിപാടി രൂപകൽപ്പന ചെയ്യുകയും അനാഥാലയത്തിന്റെ ഇരുണ്ട അന്തരീക്ഷത്തിൽ വളർന്ന തനിക്ക് ഒരിക്കലും പരിചയപ്പെടാൻ കഴിയാത്ത അടിസ്ഥാന സാംസ്കാരിക അറിവ് നേടാൻ വൾ പാടുപെടുകയും ചെയ്യുന്നു.

പഠനകാലത്ത്, അവൾ സാലി മക്ബ്രൈഡ് (ലോകത്തിലെ ഏറ്റവും രസകരമായ വ്യക്തിയെന്ന് അവൾ വിശേഷിപ്പിക്കുന്ന), ജൂലിയ റട്ട്ലെഡ്ജ് പെൻഡിൽട്ടൺ (ഏറ്റവും കുറഞ്ഞ), ലിയോണോറ ഫെന്റൺ എന്നിവരുമായി സൌഹൃദം പങ്കിടുന്നു.

കോളേജിൽ നിന്ന് ബിരുദം നേടിയശേഷം ജൂഡി ഒരു എഴുത്തുകാരിയാകാനുള്ള തന്റെ സ്വപ്നം പിന്തുടരുന്നു.  എന്നിരുന്നാലും, ജൂലിയയുടെ അമ്മാവനായ ജെർവിസ് ജൂഡിയോട് വിവാഹാഭ്യർത്ഥന നടത്തുന്നുവെങ്കിലും അവളെപ്പോലുള്ള ഒരാൾ പെൻഡിൽട്ടണെ വിവാഹം കഴിക്കാൻ യോഗ്യയല്ല എന്ന കരുതി നിരസിക്കുന്നു. ഇതിനുശേഷം, കാനഡയിലേക്കുള്ള യാത്രയ്ക്കിടെ ജെർവിസിന് മാരകമായ അസുഖം പിടിപെടുന്നു. അതേസമയം, ന്യൂയോർക്ക് നഗരത്തിൽ ഡാഡി ലോങ്-ലെഗ്സുമായി കൂടിക്കാഴ്ച്ചയ്ക്ക് ക്ഷണിക്കപ്പെട്ടതിന്റെ  ആവേശത്തിലായിരുന്നു ജൂഡി. അവൾ അവിടെ എത്തുമ്പോൾ, ജെർവിസ് തന്റെ സ്പോൺസറായ ഡാഡി ലോംഗ്-ലെഗ്സ് ആണെന്ന് അവൾ കണ്ടെത്തുന്നു. അവൾ ജെർവിസിന്റെ വിവാഹാഭ്യർത്ഥന പുനഃപരിശോധിക്കുകയും അദ്ദേഹത്തെ തന്റെ ഭാവി ഭർത്താവായി അംഗീകരിക്കുകയും ചെയ്യുന്നു.

## കഥാപാത്രങ്ങൾ
**ജെറുഷ അബോട്ട്**-അനാഥാലയമായ ജോൺ ഗ്രിയർ ഹോമിലെ അന്തേവാസിയായ അവൾ ഒരു സ്പോൺസറുടെ പിന്തുണയോടെ കോളേജ് പ്രവേശനം നേടി.

**സാലി മക്ബ്രൈഡ്**-ജൂഡിയുടെ കോളേജ് സുഹൃത്ത്

**ജെർവിസ് പെൻഡിൽട്ടൺ** ജൂഡിയുടെ സ്പോൺസറാണെന്ന് ഒടുവിൽ വെളിപ്പെടുന്ന വ്യക്തി.

**ജിമ്മി മക്ബ്രൈഡ്**-സാലിയുടെ മൂത്ത സഹോദരൻ

**ഡാഡി ലോങ്ലെഗ്സ്**-ജൂഡി അബോട്ടിനെ കോളേജിലേക്ക് അയക്കുകയും അവളെ സാമ്പത്തികമായി പിന്തുണയ്ക്കുകയും ചെയ്ത നിഗൂഢ വ്യക്തി.

## സമർപ്പണം
ഈ പുസ്തകം സമർപ്പിച്ചിരിക്കുന്നത് "നിങ്ങൾക്ക്" എന്നാണ് ആമുഖത്തിൽ കുറിച്ചിരിക്കുന്നത്. ഇന്ന് ഈ കൃതി ബാലസാഹിത്യമായി തരംതിരിച്ചിട്ടുണ്ടെങ്കിലും കൃതി രചിക്കുന്ന കാലത്ത് ഇത് "പെൺകുട്ടി" അല്ലെങ്കിൽ "കോളേജ് പെൺകുട്ടി 'പുസ്തകങ്ങളുടെ ഒരു പ്രവണതയുടെ ഭാഗമായിരുന്നു, അതിൽ കോളേജ്, കരിയർ, വിവാഹം തുടങ്ങിയ ഹൈസ്കൂൾ പഠനാനന്തര വിഷയങ്ങൾ കൈകാര്യം ചെയ്യുന്ന യുവതികളായ വനിതാ നായകന്മാരെ ഉൾപ്പെടുത്തിയിരുന്നു. കൗമാരത്തെക്കുറിച്ചുള്ള സമകാലിക വീക്ഷണത്തിന് മുമ്പേ ഇറങ്ങിയതാണ് ഈ പുസ്തകങ്ങൾ. എൽ. എം. മോണ്ട്ഗോമറി, ലൂയിസ മേ ആൽക്കോട്ട് എന്നിവരാണ് ഈ രീതിയിൽ എഴുതിയ മറ്റ് എഴുത്തുകാർ. ജോർജിന കാസിൽ സ്മിത്തിൻറെ കുട്ടികളുടെ നോവലായ നഥിംഗ് ടു നോബഡി (1873) ഇത്തരം ഒരു രചനയാണ്. സഹായം സ്വീകരിക്കുന്ന അനാഥയായ ഒരു ബാലികയുടെ കഥയാണ് ഡാഡി ലോങ് ലെഗ്സ്.

## നിലവിലെ സ്വീകരണം
ഡാഡി-ലോങ്-ലെഗ്സ് എന്ന കൃതിയ്ക്ക് ഇപ്പോഴും നല്ല അവലോകനങ്ങൾ ലഭിക്കുന്നു.

## നാടകം, സിനിമ
ലഘുചിത്രം|''ഡാഡി-ലോംഗ്-ലെഗ്സ്'' (1912) എന്ന പുസ്തകത്തിന്റെ പ്രസിദ്ധീകരണത്തിനുള്ള പരസ്യം
ഈ പുസ്തകം ജീൻ വെബ്സ്റ്ററിന്റെ ഏറ്റവും പ്രശസ്തമായ കൃതിയായിരുന്നു. വെബ്സ്റ്റർ സ്വയം ഇത് നാടകരൂപത്തിലാക്കുകയും 1914 ൽ നാടകത്തിന്റെ അരങ്ങേറ്റം നടക്കുകയും ചെയ്തു. കൂടാതെ, 1952 ലെ ബ്രിട്ടീഷ് സംഗീത നാടകമായ *ലവ് ഫ്രം ജൂഡി*, 1919 ലെ മേരി പിക്ഫോർഡ് അഭിനയിച്ച സിനിമ അതേ പേരിലുള്ള സിനിമ, ജാനറ്റ് ഗെയ്നോർ, വാർണർ ബാക്സ്റ്റർ എന്നിവർ അഭിനയിച്ച 1931 ലെ സിനിമ, 1935 ലെ കേർളി ടോപ്പ് എന്ന പേരിൽ അറിയപ്പെടുന്ന ഷേർലി ടെമ്പിൾ അഭിനയിച്ച പതിപ്പ്, 1938 ലെ ഡച്ച് ചിത്രം *വാഡെർജെ ലാംഗ്ബീൻ*, 1955 ലെ ഫ്രെഡ് ആസ്റ്റെയർ, ലെസ്ലി കരോൺ എന്നിവർ അഭിനയിച്ച ഡാഡി ലോംഗ് ലെഗ്സ് എന്ന സിനിമ തുടങ്ങിയവ നോവലിനെ ആസ്പദമാക്കിയുള്ളവയായിരുന്നു. അവസാനത്തെ രണ്ട് ചലച്ചിത്ര പതിപ്പുകൾ യഥാർത്ഥ നോവലിന്റെ ഇതിവൃത്തത്തിൽ നിന്ന് ഗണ്യമായി വ്യതിചലിച്ചുകൊണ്ടാണ് നിർമ്മിക്കപ്പെട്ടത്.

1978ൽ ഡാക്സ് ഇന്റർനാഷണലും മാഡ്ഹൌസും ചേർന്ന് നിർമ്മിച്ച മംഗ സേകൈ മുകാഷി ബനാഷി (1976-1979)] എന്ന ആനിമേഷൻ ആന്തോളജി പരമ്പരയിൽ നാല് ഭാഗങ്ങളായി ഇത് അവതരിപ്പിച്ചു.

*അഷിനാഗ ഒജിസാൻ*, എന്ന പേരിൽ 1979 ൽ ടാറ്റ്സുനോക്കോ പ്രൊഡക്ഷൻ നിർമ്മിച്ച അനിമേഷൻ ടിവി സിനിമ ഇറങ്ങി.

നിപ്പോൺ ആനിമേഷൻ സ്റ്റുഡിയോയ്ക്കായി കാസുയോഷി യോക്കോട്ട സംവിധാനം ചെയ്ത 1990-ലെ ടിവി ആനിമേഷൻ പരമ്പര *വാതാഷി നോ അഷിനാഗ ഒജിസാൻ* (മൈ ഡാഡി-ലോംഗ്-ലെഗ്സ്) സ്റ്റുഡിയോയുടെ വേൾഡ് മാസ്റ്റർപീസ് തിയേറ്ററിന്റെ ആ വർഷത്തെ ഇൻസ്റ്റാൾമെന്റായിരുന്നു.

ഇന്ത്യയിൽ ഈ നോവൽ 1984ൽ ഐ.വി. ശശിയുടെ സംവിധാനത്തിൽ മലയാള സിനിമയായ *[[കാണാമറയത്ത്]]* ആയി രൂപാന്തരപ്പെടുത്തി. ഇതേ സംവിധായകൻ സംവിധാനം ചെയ്ത ഹിന്ദി റീമേക്കായ *അനോഖ റിഷ്ത* 1986ൽ പുറത്തിറങ്ങി.

2005-ലെ കൊറിയൻ ചിത്രമായ *കിഡാരി അജിയോസി* ഡാഡി-ലോംഗ്-ലെഗ്സിന്റെ ഉള്ളടക്കം ഒരു ആധുനിക പശ്ചാത്തലത്തിലേക്ക് മാറ്റി നിർമ്മിച്ചു.

2009 ൽ ജോൺ കെയ്ർഡും പോൾ ഗോർഡനും ചേർന്ന് ഈ നോവൽ സംഗീത നാടകമാക്കി  റുബിക്കൺ തിയേറ്റർ കമ്പനി (വെൻചുറ, കാലിഫോർണിയ), തിയേറ്റർ വർക്ക്സ് (പാലോ ആൾട്ടോ, കാലിഫോര്ണിയ) എന്നിവിടങ്ങളിൽ പ്രദർശിപ്പിച്ചു. 2015 സെപ്റ്റംബർ 27 ന് മേഗൻ മക്ഗിന്നിസ്, പോൾ അലക്സാണ്ടർ നോളൻ എന്നിവർ വേഷമിട്ട സംഗീത നാടകത്തിന്റെ പ്രഥമ പ്രദർശനം ബ്രോഡ്വേ നാടകവേദിയ്ക്ക് പുറത്ത്, ഡാവൻപോർട്ട് തിയേറ്ററിൽ നടന്നു.

2020 ൽ റഷ്യയിൽ അലക്സി ഫ്രാൻഡെറ്റിയുടെ സംവിധാനത്തിൽ പോൾ ഗോർഡന്റെയും ജോൺ കെയ്ർഡിന്റെയും സംഗീത നാടക പരിപാടി  ഇൻസ്റ്റാഗ്രാമിൽ അവതരിപ്പിക്കുകയും നോവലിന്റെ സംഭവങ്ങൾ 21-ാം നൂറ്റാണ്ടിലേക്ക് മാറ്റുകയും ചെയ്തു. 2021-ൽ, ഡിയർ മിസ്റ്റർ സ്മിത്ത് എന്ന പേരിൽ നിർമ്മിച്ച ഈ സംഗീത നാടകം അതേ അഭിനേതാക്കളായ ഇവാൻ ഒഷോഗിനും യൂലിയ ഡയാകിനയും ചേർന്ന് "ഷെൽട്ടർ ഓഫ് കോമഡിയൻസ്" തിയേറ്ററിൽ അവതരിപ്പിച്ചു.

## അവലംബം

## ബാഹ്യ ലിങ്കുകൾ

വർഗ്ഗം:അനാഥരെക്കുറിച്ചുള്ള നോവലുകൾ
വർഗ്ഗം:എപ്പിസ്റ്റോളറി നോവലുകൾ
വർഗ്ഗം:Articles with Project Gutenberg links